Urmas Sõõrumaa

**Urmas Sõõrumaa** (sündinud 29. novembril 1961 Kohila külanõukogus) on Eesti ettevõtja. Ta oli aastatel 2016–2024 Eesti Olümpiakomitee president.

## Haridus- ja töökäik
Ta on lõpetanud Hageri algkooli ja Kohila Keskkooli. 1980. aastal lõpetas ta Tallinna Ehitus- ja Mehaanikatehnikumi autode tehnilise teenindamise ja remondi erialal ja 2000. aastal Tartu Ülikooli õigusteaduskonna.

Aastatel 1980–1981 teenis ta Eesti NSV Siseministeeriumi Riikliku Autoinspektsiooni Valitsuse liiklusjärelevalve erirühmas liiklusmilitsionäärina.

Aastatel 1981–1983 läbis ta ajateenistuse NSV Liidu relvajõududes, teenides sisevägedes reamehena.

Aastail 1983–1991 teenis ta Eesti NSV Siseministeeriumi miilitsa üksikdivisjonis juhtivinspektorina.

Ta on olnud Eesti Olümpiakomitee täitevkomitee liige. 15. aprillil 2016 valiti ta Eesti Olümpiakomitee presidendiks, kus ta võitis hääletuse teises voorus Jüri Ratast. Sõõrumaa valiti ametisse tagasi 2020. aastal.

## Äri- ja heategevus
* 1991–1995 Estonian Security Service, asutaja ja tegevjuht
* 1995 Siseministeerium, siseministri nõunik
* 1995–1998 Estonian Security Service (hilisem ESS Group-Falck Baltics), nõukogu esimees
* 1998–1999 Siseministeerium, siseministri nõunik
* 2000–2008 AS ESS (hilisem G4S Baltics), juhatuse esimees
1991. aastal asutas ta turvateenuste ettevõtte Julgestusteenistuse AS ESS, hiljem on ta olnud sama ettevõtte järglaste ASi ESS ja Falck Eesti juhatuse esimees. 

Pärast osaluse müümist turvaettevõttes Falck Eesti ja selle juhi kohalt lahkumist on ta tegutsenud kinnisvara valdkonnas ettevõtete US Invest ja Manutent kaudu. Lisaks sellele on ta olnud ESS Kinnisvarahoolduse, ESS Kinnisvara ja Hermann Reiside suuraktsionär ning Audentese Erakooli aktsionär.

Eesti Päevaleht on nimetanud teda Eesti mõjukaimaks ettevõtjaks. 

Märtsis 2016 oli ta AS U.S. Investi nõukogu esimees (alates 1999), USS Ukraine nõukogu esimees (alates 2007), USS Security Eesti AS nõukogu esimees (alates 2010), OÜ U.S. Real Estate'i ja OÜ Rotermanni Grupi nõukogu esimees (alates 2001), OÜ Tondi Tennisekeskuse nõukogu liige, AS Audentese nõukogu liige, AS Eesti Raudtee nõukogu liige.  

Esimese eesti ärimehena asutas ta Tartu Ülikooli Sihtasutuse juurde omanimelise stipendiumi, mille eesmärk on toetada õigusteaduskonna silmapaistvaid üliõpilasi nende õppe- ja teadustöös, erialastel reisidel ja välismaal stažeerimisel. Igal aastal antakse välja kaks 1600 euro suurust stipendiumi.  

Ta on olnud üks Väo elektrijaama omanikest, aga 2009. aastal ta müüs oma osaluse Dalkiale.

2012. aastal kirjutas ta kirjanik Allan Keiani noorte kriminaalromaanile "Kuidas rikkaks saada?" eessõna.  

Äripäeva 2025. aasta rikaste edetabelis hinnati tema vara väärtuseks 157,6 miljonit eurot, millega ta paigutus edetabelis 32. kohale.

## Tegevus poliitikas
2017. aasta kohaliku omavalitsuse volikogude valimistel kandideeris Urmas Sõõrumaa Edgar Savisaare valimisliidu ja Tegusa Tallinna nimekirjas ning sai 734 häält.

Ta kandideeris 2025. aasta kohaliku omavalitsuse volikogude valimistel Haabersti linnaosas Reformierakonna nimekirjas, kogus 1270 häält ning ei osutunud valituks.

## Liikmesus
* Eesti Tennise Liidu president
* Eesti Võrkpalli Liidu juhatuse liige
* Eesti Autospordi Liidu juhatuse liige
* Eesti Suurettevõtjate Assotsiatsiooni juhatuse liige
* MTÜ Kapa-Kohila on asutatud Kohila vallast pärit ärimehe Urmas Sõõrumaa algatusel. See ühendab kümmet piirkonnaga seotud inimest, kel huvi Kohila kandi arengut (põhirõhk on haridusel) õhutada ja toetada. Ka annab see MTÜ välja aastastipendiume.
* 2001. aastal asutas ta heategevusfondi Dharma, mille eesmärk on toetada laste ja noorte kasvamist. Dharma alla on loodud stipendiumid, et ärgitada asenduskodudes kasvavaid noori koolis rohkem pingutama ja anda ka suurperedest pärit noortele võimalus õppida ülikoolis, ja allfondid, et parandada erivajadustega laste eneseteostuse võimalusi ja suurendada ühiskonnas vaimse tervise alast teadlikkust. Dharma pakub teadmisi, oskusi ja tuge vanematele, kes on laste eest hoolitsemisega kimpus ning aitab peresid majanduslikult.
* American Society for Industrial Security (ASIS) liige

## Tunnustus
* 1993 – Kaitseministeeriumi kuldmedal teenete eest turvavaldkonna loomisel
* 2001 – Eesti Kaubandus-Tööstuskoja I klassi aumärk
* 2005 – Valgetähe III klassi teenetemärk
* 2009 – Kohila valla vapimärk
* 2022 – Tallinna teenetemärk

## Isiklikku
Tema pikaajaline elukaaslane oli Kätlin Maran. Sõõrumaa ja Maran olid koos alates 2001. aastast ning ühisest suhtest on neil kaks last.  

Oma 60. sünnipäeval tutvustas ta enda uut elukaaslast Alisa (Alice) Melikut. Naine on Urmas Sõõrumaast 36 aastat noorem.

## Viited

## Välislingid

*Tootsi lindiskandaal jõuab kohtusse, 7. detsember 2004